দেশ জুড়ে ড্রাইভিং লাইসেন্স এবং ভেহিকল রেজিস্ট্রেশন সার্টিফিকেট-এর সমতা সমতা আনার পরিকল্পনা নিল পরিবহণ মন্ত্রক। যাতে দেশের যে কোনও প্রান্তে সহজেই ড্রাইভিং লাইসেন্সের সুবিধা পাওয়া যায় এবং সব রকম জালিয়াতি রোখা সম্ভব হয়। সড়ক পরিবহণ মন্ত্রকের তরফে জানানো হয়েছে, আগামী জুলাই মাস থেকে নতুন ভাবে, নতুন রূপে ড্রাইভিং লাইসেন্স এবং ভেহিকল রেজিস্ট্রেশন সার্টিফিকেট তৈরির কাজ শুরু হবে। মন্ত্রকের তরফে জানানো হয়েছে, দেশের সব ক’টি রাজ্যের ইস্যু করা লাইসেন্সের রং-নকশা দেখতে একই রকম হবে। থাকবে বার কোর্ড। মেট্রো বা এটিএম কার্ডের মতো অনেকটা দেখতে হবে এই নতুন ধরনের ড্রাইভিং লাইসেন্স এবং ভেহিকল রেজিস্ট্রেশন সার্টিফিকেট। মন্ত্রকের এক কর্তা জানিয়েছেন, চালকের বিষয়ে বিস্তারিত তথ্য পাওয়া যাবে ড্রাইভিং লাইসেন্স থেকে। প্রতিবন্ধী চালকদের ক্ষেত্রে তাঁদের গাড়িতে কোনও বিশেষ নকশা থাকলে, সেটাও লাইসেন্সের ক্ষেত্রে উল্লেখ থাকবে।